Livias villa
Livias villa er en privatvilla i Prima Porta. Villaen, der har tilhørt kejserinde Livia, ligger ca. 14,5 km nord for Rom, langs Via Flaminia. Det er uvist, hvornår og hvordan villaen kom i Livias besiddelse, men skriftlige kilder nævner, at hun rådede over den, da hun giftede sig med Octavian (senere kejser Augustus) i 38 f.v.t.
Villaen består af et stort antal beboelsesrum og et peristyl foruden en badebygning og haver. Særligt bemærkelsesværdigt er villaens spisestue (triklinium), som er udsmykket med farverige freskoer i den anden pompejanske stilart. Vægmalerierne forestiller en indhegnet, frodig have med blomstrende frugttræer, planter og fugle under en blå himmel. De er udstillet på Museo Nazionale Romano (Palazzo Massimo).
Ved udgravninger i 1860’erne fandt man bl.a. Augustusstatuen fra Primaporta, som nu står på Vatikanmuseet. Siden 1970’erne er der blevet foretaget omfattende udgravnings- og restaureringsarbejde på villaen.